MS «Sunnhordland» (1943)

MS «Sunnhordland» er et passasjerskip som gikk i rutefart hos Hardanger Sunnhordlandske Dampskipsselskap (HSD) fra 1949 til 1973. «Sunnhordland» er nå et veteranskip, basert på Stord i Sunnhordland.


== Historie ==


=== Bakgrunn ===
I 1928 opprettet Hardanger Sunnhordlandske Dampskipsselskap undervirksomheten Sunnhordland Snøggruter. Dette var en rute som skulle gi indre og søndre Sunnhordland en hurtig og presis båtrute til og fra Bergen både for gods og passasjerer. Frem til 1947 gikk DS «Stord» i ruten. Etter krigen var det behov for større tonnasje. Det var mangel på stålleveranser etter krigen, så nybygg var ikke aktuelt.
Men i England lå det mange marinefartøy etter krigen som var for salg, blant annet 15 britiske ubåtjagere i «Kil»-klassen. Disse fartøyene var opprinnelig bygde for den amerikanske marinen, US Navy, ved Pullman Standard Car Mfg. Co i Chicago. Seks av disse ubåtjagerne ble kjøpt inn til Norge med tanke på ombygging til passasjerbåter. I tillegg ble det kjøpt inn en ubåtjager som ble ombygget til lastebåt.


=== Innkjøp og ombygging ===
Den 4. september 1947 kjøpte HSD MS «Kilchrenan» som ble sjøsatt i Chicago den 13. juni 1943 som «PCE 830». Prisen var 340 000 kroner. Det var mannskap fra HSD, under ledelse av styrmann Johan Fleten og 1. maskinist Wilhelm Wasmuth, som klargjorde og hentet båten i Sheerness utenfor London. Den 22. desember 1947 var båten framme i Bergen.
Arbeidet med ombyggingen til passasjerbåt ble utført av A/S Bergens Mekaniske Verksteder, avd. Laksevåg. Den omfattende ombyggingen startet på ettersommeren 1948 og allerede den 20. juni 1949 gikk MS «Sunnhordland» teknisk prøvetur. Originalmotorene, som var bygget av General Motors og hadde tilsammen 1800 hestekrefter, ga «Sunnhordland» en fart på 16 knop. Den 22. og 23. juni var det presentasjonstur til Hardanger med kaptein Martin Olsen på brua.
MS «Sunnhordland» ble snart en populær båt i Sunnhordland Snøggruter. Med 996 bruttotonn og sertifikat på 681 passasjerer var det på den tiden landets største lokalrutebåt. I 1952 var MS «Sunnhordland» ute for et uhell som lett kunne bli alvorlig. På tur fra Ølen til Etne 22. desember 1960 gikk båten rett i fjellveggen ved Kampareholmen lykt ved innseilingen til Etnefjorden. Det ble en del personskader og «Sunnhordland» fikk en del skader i baugen. Men det oppstod ikke lekkasjer, og båten fortsatte i ruten til Bergen.
Sunnhordland Snøggruter var i etterkrigstiden en viktig forbindelse mellom Sunnhordland og Bergen. Ruten var mer eller mindre uendret i perioden, og hadde følgende rutetider:


=== Fartøyet tas ut av rutetrafikk ===
I juni 1973 ble MS «Sunnhordland» tatt ut av rutetrafikken, tiden hadde løpt fra båten. Hurtigbåten, bedre veier og ferger hadde overtatt og «Sunnhordland» gikk i opplag. I 1974 ble den solgt til Finland og fikk navnet MS «Kristina Brahe» og ble satt inn i cruisetrafikk. Ved senere eierskifte fikk båten navnet MS «Brahe». Under oppholdet i Finland ble båten noe ombygd, blant annet fikk den nye lugarer på bildekket og en restaurantseksjon akter. Også motorene ble skiftet ut og to av merket Caterpillar kom om bord.
I 2016 kjøpt norske interesser på Stord båten tilbake til Norge. Den 3. november 2016 kom båten tilbake til Stord under norsk flagg og med sitt gamle navn. Nye eiere i Norge er HSD Sunnhordland AS. I 2020 ble MS «Sunnhordland» brukt som transportskip under produksjonen av i 71° nord og 71° nord kjendis.
«Sunnhordland» var en av seks båter i denne klassen som ble ombygd til passasjerbåter for norske rederier etter krigen. De fem andre var HMS «Kilbirnie» (MS «Haugesund» 1943–1997), HMS Kilbride (MS «Jylland» 1943–1986), HMS «Kilchattan» (MS «Stavanger» 1943–1983), HMS «Kildwick» (MS Sunnfjord 1943–1983) og HMS «Kilham» (MS «Sognefjord» 1943 -). I tillegg ble HMS Kilkenzie kjøpt inn av Giertsen & Co. i Bergen og ombygget til lastebåten MS «Nadodd». Allerede i 1952 ble båten solgt til utlandet. (1943–1978).
Av de seks er MS «Sognefjord» og MS «Sunnhordland» fortsatt i drift.


== Galleri ==

		
		
		
		
		


== Kronologisk historie ==
1943: Levert som USS «PCE 830» for US Navy
1943: Juni: Overført til The Royal Navy. Omdøpt HMS «Kilchrenan»
1946: Tilbakelevert US Navy. Omdøpt USS «Kilchrenan»
1947: Innkjøpt av HSD, Bergen, for ombygging ved Bergens mek. Verksted
1949: Juni: Satt i fart som «Sunnhordland». 995 brt, 409 nrt, 674 PC, 8 PBE
1973: Lagt i opplag ved Florvåg på Askøy i juni.
1974: Mars: Solgt til Oy Fagerlines Ab, Helsingfors/Ristiina, SF. Omdøpt MS «Kristina Brahe»
1985: Ny motor: 2x 8cyl. 4T DM (Caterpillar Inc., Peoria IL), 1735 brutto HK
1986: Solgt til Rannikkolinjat Oy, Kotka, SF
1991: Sept.: Solgt til Kristina Cruises Ltd., Kotka, SF. I cruisefart på Østersjøen som MS «Kristina Brahe»
2010: August: Solgt til Saimaan Matkaverkko Oy og gikk fortsatt i trafikk mellom havner ved Saimen og ved Finskebukta under navnet MS «Brahe»
2014: August: Chartret til Nordisk Cruise Line i Faaborg, DK
2016: August: Overtatt av en norsk eier, HSD Sunnhordland AS med adresse Stord.
2016: Oktober: Delvis tilbakeført som HSD-skip ved verft i Tallinn.
2016: November: Den 3. november kl. 18:00 ankom MS «Brahe» Leirvik på Stord til stor festivitas. Døpt på nytt som «Sunnhordland» 4. november 2016.


== Se også ==
Kategori:HSD-eide skip
MS «Haugesund» (1943), eid av Det Stavangerske Dampskibsselskab "DSD"
MS «Stavanger» (1943)
MS «Jylland»
MS «Sunnfjord», eid av Fylkesbaatane i Sogn og Fjordane
MS «Sognefjord», eid av Fylkesbaatane i Sogn og Fjordane


== Litteratur ==
Ersland, Otto, «Frå krigsskip til flaggskip», Bergen 2006
Kolltveit, Bård (1980). Over Fjord og Fjell, HSD 1880-1980 (norsk). Bergen. ISBN 82-990617-0-9. 
Kolltveit, Bård (2005). I rute - HSD 125 år - 1880 – 2005 (norsk). Bergen: Vigmostad Bjørke. ISBN 82-419-0404-5. 
Sætre, Harald (2015). Fram og tilbake til by'n - om HSD, langruter, lokalruter, båtar og stoppestader (norsk). Bergen: Kapabel. ISBN 978-82-8163-0826. 


== Referanser ==


== Eksterne lenker ==
(en) MS «Sunnhordland» – Den internasjonale sjøfartsorganisasjonen 
«Løyser seg for «Sunnhordland»» (norsk). Stordnytt. 29. juni 2016. Arkivert fra originalen 30. juni 2016. Besøkt 30. juni 2016.